देश के अत्यंत रसिया किस्म के राजनेताओं में सबसे ज्यादा ख्याति बटोरनेवाले नारायण दत्त तिवारी तीन बार यूपी के सीएम रहे है। कांग्रेस की सरकारों में कई बार केंद्र में विदेश, वित्त और ऐसे ही भारी भरकम विभागों के मंत्री भी रहे, और उत्तराखंड जब नया प्रदेश बना तो उसके पहले सीएम भी वे ही बने। इक्यानवे साल के तिवारी को अपने रसिक प्रसंगों की वजह से आंध्र प्रदेश के राज्यपाल का पद भी छोड़ना पड़ा था और इतिहास गवाह है कि तिवारी देश के पहले राज्यापाल रहे, जिन्हें राजभवन से बाकायदा बहुत बेआबरू होकर निकलना पड़ा था। जिस कांग्रेस ने जीवन में हर बार बहुत कुछ दिया, बहुत सम्मानित पदों पर बिठाया, उन तिवारी ने कांग्रेस को तोड़कर अपने नाम से अलग कांग्रेस बना डाली। फिर कुछ वक्त बाद असली कांग्रेस में शामिल भी हो गए। लेकिन इधर – इधर हाथ पांव मारना तिवारी की आदत में हमेशा से रहा है। इधर उधर हाथ पांव मारने के ये किस्से अब लगभग बूढ़ी हो चुकी अनेक महिलाओं के जीवन की कथाओं के निहायत निजी पन्नों पर भी दर्ज हैं। अपने राजनेता होने के प्रभाव में अनेक तत्कालीन नव यौवनाओं को धन्य करनेवाले तिवारी अब जिस बेटे को बीजेपी को सौंप आए हैं, वह रोहित शेखऱ भी उन्हीं अनेक में से एक का बेटा है। कुछ वक्त पहले तक नारायण दत्त तिवारी इन्ही रोहित और उनकी मां उज्जवला शर्मा पर ब्लैकमेल करने का दावा कर रहे थे। यह तो भला हो कानून का, जिसके तहत कोर्ट ने यह आदेश दे दिया कि नारायण दत्त तिवारी से रोहित शेखर का डीएनए जांचा जाए। तब जाकर पकड़े जाने के डर से तिवारी के तेवर ढीले पड़े और रोहित और उनकी मां को तिवारी ने बेटे और पत्नी का दर्जा दिया। रोहित पेशे से वकील हैं और यह सब हासिल करने के लिए उन्हें लंबी लड़ाई लड़नी पड़ी। रोहित की यह मां कभी केंद्र में मत्री रहे शेरसिंह की बेटी है। जो, किसी जमाने में तिवारी की अत्यंत अंतरंग संगिनी हुआ करती थीं। अब वयोवृद्ध हैं और इस उमर में भी खुश है कि जीवन के उतार पर ही सही, उन्हें एक पति और उनके बेटे को पिता का नाम मिल गया है। अब तिवारी को अपने बेटे के उज्जवल राजनीतिक भविष्य की उम्मीद है।